*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Μαρτίου 1990

που τροποποιεί την απόφαση 85/338/ΕΟΚ για την έγκριση προγράμματος εργασίας της Επιτροπής σχετικά με πειραματικό σχέδιο για τη συλλογή, το συντονισμό και τη συναρμογή πληροφοριών που αφορούν την κατάσταση του περιβάλλοντος και των φυσικών πόρων στην Κοινότητα

(90/150/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι με την απόφαση 85/338/ΕΟΚ (4), το Συμβούλιο ενέκρινε το πρόγραμμα εργασίας της Επιτροπής σχετικά με πειραματικό σχέδιο για τη συλλογή, το συντονισμό και τη συναρμογή πληροφοριών που αφορούν την κατάσταση του περιβάλλοντος και των φυσικών πόρων στην Κοινότητα, το οποίο στο εξής αναφέρεται ως πρόγραμμα «Corine»·

ότι η περίοδος που προβλέπεται στο άρθρο 1 της εν λόγω απόφασης για το πρόγραμμα Corine είναι τετραετής, αρχής γενομένης από την 1η Ιανουαρίου 1985, και ότι το ποσό που κρίνεται αναγκαίο για την εκτέλεσή του, το οποίο αναφέρεται στο άρθρο 2 της ίδιας απόφασης, ανέρχεται σε τέσσερα εκατομμύρια Ecu·

ότι, σύμφωνα με το άρθρο 3 της προαναφερόμενης απόφασης, η Επιτροπή υπέβαλε στο Ευρωπαϊκό Κοινοβούλιο και το Συμβούλιο, έκθεση σχετικά με την πρόοδο του προγράμματος και τις μελλοντικές κατευθυντήριες γραμμές· ότι στην εν λόγω έκθεση επισημαίνεται η σημασία και χρησιμότητα των συλλεγομένων πληροφοριών και του προγράματος στο σύνολό του·

ότι η Επιτροπή έχει υποβάλει πρόταση κανονισμού στο Συμβούλιο για την ίδρυση Ευρωπαϊκής Υπηρεσίας Περιβάλλοντος και ευρωπαϊκού δικτύου ελέγχου και πληροφόρησης σχετικά με το περιβάλλον· ότι σε αυτήν την πρόταση προβλέπεται η ανάθεση στην εν λόγω Υπηρεσία της συνέχισης, με τον κατάλληλο τρόπο, των εργασιών που έχει αρχίσει η Επιτροπή δυνάμει της απόφασης 85/338/ΕΟΚ·

ότι, ωστόσο, θα πρέπει να προβλεφθεί ότι το πρόγραμμα εργασίας που έχει αναληφθεί δυνάμει της απόφασης 85/338/ΕΟΚ, θα συνεχισθεί για διετή μεταβατική περίοδο, μέχρι να πραγματοποιηθεί η μελετώμενη ενοποίηση του Corine και της Ευρωπαϊκής Υπηρεσίας Περιβάλλοντος· ότι αυτή η παράταση θα πρέπει να χρηματοδοτηθεί από τους πόρους της Κοινότητας·

ότι η χρηματοδότηση του προγράμματος των περιβαλλοντικών στατιστικών το οποίο συμπληρώνει το πρόγραμμα Corine, όπως αυτό καθορίστηκε με το ψήφισμα του Συμβουλίου της 19ης Ιουνίου 1989 για την εφαρμογή του σχεδίου ενεργειών, με προτεραιότητα στον τομέα στατιστικής πληροφόρησης: Στατιστικό πρόγραμμα των Ευρωπαϊκών Κοινοτήτων (1989-1992) (5), θα καλυφθεί με μια ξεχωριστή απόφαση του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 85/338/ΕΟΚ τροποποιείται ως εξής:

α) στο άρθρο 1 παράγραφος 1, οι όροι «τεσσάρων ετών» αντικαθίστανται από τους όρους «έξι ετών»·

β) Στο άρθρο 2, οι όροι «4 εκατομμύρια Ecu» αντικαθίστανται από τους όρους «10,5 εκατομμύρια Ecu».

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Μαρτίου 1990.

Για το Συμβούλιο

Ο Πρόεδρος

P. FLYNN

(1) ΕΕ αριθ. C 269 της 21. 10. 1989, σ. 7.

(2) ΕΕ αριθ. C 68 της 19. 3. 1990.

(3) ΕΕ αριθ. C 56 της 7. 3. 1990, σ. 13.

(4) ΕΕ αριθ. L 176 της 6. 7. 1985, σ. 14.

(5) ΕΕ αριθ. C 161 της 28. 6. 1989, σ. 1.